A. P. Møller Holding (APMH) hevur nú keypt Maersk Tankers og yvirtikið ognirnar í tangaskipareiðarínum frá A. P. Møller–Mærsk. Tað upplýsir A. P. Møller-Mærsk í eini fráboðan til keypskálan. Keypið, sum er upp á 1,171 mia. dollarar (7,256 mia. krónur), varð fráboðað 20. september 2017. A. P. Møller–Mærsk ætlar at brúka pengarnar frá søluni til at niðurgjalda skuldina. -Sum fyrr upplýst verður roknskaparliga ávirkanin frá søluni týdningarleys og fer ikki at ávirka vónirnar hjá APMM til 2017, skrivar A. P. Møller–Mærsk í fráboðanini. Maersk Tankers fer framvegis at reka virksemi undir egnum navni. Reiðaríið fer somuleiðis at halda fram við at brúka búmerkið hjá A. P. Møller-Mærsk. Sjálvur flotin, sum telur 158 tangaskip, verður lagdur í eitt nýtt samtak við japanska Mitsui & Co. og øðrum’ møguligum partnarum’, sum sagt verður.